Dirk Gentlys dørgende kjedelige detektiveventyr
Dirk Gently’s Holistic Detective Agency er en irriterende påminnelse om at at ikke alt Douglas Adams tok i, ble til komediegull. 

Kameraet sveiper sakte over et hotellrom, hvor kroppsdeler ligger avrevet hulter til bulter. 
Et piano er sønderknust, og taket har noen voldsomt store bitemerker. 
Millardæren Patrick Spring er revet i fillebiter, og datteren hans er mystisk forsvunnet. 
Dirk Gently’s Holistic Detective Agency begynner som en mystisk CSI-historie, før Douglas Adams-genet slår inn med full kraft med sine absurde krumspring og britiske tørrvittigheter. 

For de som ikke husker Adams, var han Monty Python-protesjeen som skrev kultromanserien The Hitchiker’s Guide To The Galaxy. 
Dirk Gently-serien fra BBC America er filmatiseringen av detektivromanene han skrev sent på 80-tallet. 

Detektiv som ikke bryr seg om fingeravtrykk og ledetråder 

Etter den blodige hotellscenen, treffer vi pikkolo og hovedperson Todd Brotzman, storøyd spilt av Elijah Wood. 
Han blir noe motvillig assistent for Dirk Gently, detektiven som foretrekker tilfeldigheter og skjebnen foran fingeravtrykk og ledetråder. 

Gently er en holistisk detektiv som går der universet geleider ham, med et barnslig smil plastret mellom ørene. 
Ja, han er like irriterende som det kan høres ut som, og episodene blir langtekkelige påminnelser om at ikke alt Douglas Adams tok i ble til komediegull. 

Gjentakelseshumor og skli-på-bananskall 

Historien favner et bredt utvalg av typiske Adams-karakterer, noen hentet fra bøkene og noen nyoppfunne. 
Den rappkjeftede politiduoen Estevez og Zimmerfield – hvor kun en av dem kan heve øyenbrynene skeptisk når de forhører – har noen lovende scener før de sklir ut i gjentakelseshumor, mens den stokk dumme snikskytteren Hugo Friedkin er seriens tyggegummityggende skli-på-bananskall alibi. 

Som motsats til Dirk Gently finner vi Bart Curlish, en holistisk leiemorder som lar universet lede henne til mennesker hun skal drepe. 
På papiret et artig alternativ til Dirk Gentlys vimsete etterforskning, problemet for historien er at man håper universet leder henne rett til Dirk Gently så hun kan avslutte hans nærvær. 

Håper hovederpersonen skal forsvinne 

For Dirk Gently’s Holistic Detective Agency er en oppvisning i hvor masete, irriterende og rett frem svakt Douglas Adams’ originalmateriale var. 
I den store kultskyggen av The Hitchikers Guide To The Galaxy gjemmer det seg svak satire, gnålete dialoger og sci-fi bygget på lette løsninger og liksom-parodisk tech-snakk. 
Dirk Gently i TV-form er en flat karakter som spilles ut på hans eplekjekke egenskaper, og Samuel Barnett spiller han sånn sett til perfeksjon som en fyr man bare håper skal forsvinne fra skjermen. 

Fra West Wing og Entourage til Dirk Gently 

Av noen få forsonende elementer med Dirk Gently’s Holistic Detective Agency er gjensynet med Richard Schiff, kjent som Toby Ziegler i West Wing, Her får han litt sårt tiltrengt skjermtid. 
Jade Eshete er også solid som Farah Black, sikkerhetsvakten som skulle passe på milliardæren Patrick Spring. 

Noen forfattere huskes for enkelte bøker heller enn deres samlede produksjon. 
Joseph Heller er for eksempel legendarisk for debuten Catch 22, men det skal godt gjøres å finne noen som kan nevne oppfølgeren fra 1994. 

Dirk Gently’s Holistic Detective Agency er en kjedelig påminnelse om at Douglas Adams bare traff blink én gang. 
Han hadde kanskje svaret på spørsmålet om meningen med livet i The Hitchhiker’s Guide To The Galaxy, men å skrive en detektivhistorie var ikke hans styrke. 
Synd at BBC 
America ikke oppdaget det før de dro det ut over åtte episoder. 
